Dal-għodu ġie ppubblikat ir-rapport li jiena flimkien ma Claire Bonello u Kurt Sansone ħejjejna dwar il-mod kif ħadmet Alternattiva Demokratika matul l-elezzjoni tal-2008. Mhux ser noqgħod nikkummenta fuq dak li hemm miktub. Dak jista' jinqara minn kulħadd li huwa ukoll liberu biex jikkummenta favur jew kontra jew b'żieda ma dak li kkonkludejna fir-rapport. L-opinjoni ta' kulħadd għandha piż. Dan ir-rapport ġie ippreżentat minni lill-Eżekuttiv ta' AD nhar l-Erbgħa fil-għaxija li mill-ewwel iddeċieda li għandu jkun pubbliku. Għandu jkollna l-umilta' li neżaminaw bir-reqqa dak li sar u kif dan fil-futur jista' isir aħjar. Għandu jkollna l-umilta' li nisimgħu x'għandu xi jgħid ħaddieħor. Għandu jkollna ukoll l-umilta' li nieħdu l-passi korrettivi meħtieġa. Meta bħal-lum ġimgħa, nhar is-Sibt 14 ta' Ġunju tiltaqa' l-Laqgħa Ġenerali tal-AD l-ewwel ser tiddiskuti dan ir-rapport. Imbagħad taħtar it-tim li jrid imexxi lill-AD għas-snin li ġejjin. Minkejja li bil-fors irridu naslu għal konklużjonijiet dwar kif għandna ntejjbu l-operat tal-AD fil-futur f'dan il-mument kritiku huwa ukoll floku ringrazzjament lil Harry Vassallo li tant iddedika minn ħinu w l-enerġija tiegħu matul dawn l-aħħar 18-il sena biex jara l-viżjoni tal-AD tiġi addottata u timxi l-quddiem. Sar ħafna progress. Iżda mhux biżżejjed. Għada jinbena fuq illum. Grazzi.
Ir-Rapport tal-AD dwar l-elezzjoni ta' Marzu 2008